Ordine de Malta
Le Soveran Militar Ordine Hospitaler de Sancte Johannes de Jerusalem, de Rhodos e de Malta (communmente appellate «Ordine de Malta» o «Soveran Militar Ordine de Malta» (SMOM)) es un ordine religiose catholic e un subjecto soveran de lege international. Le activitates del Ordine concerne principalmente le succurso medical; e illo es notate pro su servicio importante de trainos hospitalari durante le duo Guerras Mundial.

Le Ordine de Malta pretende esser le continuation del Ordine de Sancte Johannes de Jerusalem, i.e. le Cavalleros Hospitaleros, un del plus importante ordines religiose e militari del Cruciadas. In medievo, le cavalleros de iste ordine combatteva, curava le malades, e viveva insimul secundo le stricte regulo de Sancte Benedicto. Post le perdita de lor possession territorial final (le insula de Malta) e le reorganisation progressive del Ordine durante le seculo 19, iste conditiones ha multo cambiate. Le major parte del cavalleros hodie es laic e civil, non vive insimul, e non cura directemente le malades. Usque le annos 1990, le officieros del Ordine debeva presentar provas de nascimento nobile. Le Grande Maestro debe ancora esser e nobile e professe (i.e. su familia debe haber derecto de armas depois cento annos, e ipse debe haber professate votos de obedientia, castitate e pauperitate). Le Ordine de Malta ha hodie circa 13 500 membros, 80 000 voluntarios permanente, e 42 000 specialistas medical (doctores, infirmeros, auxiliarios e paramedicos).

Le fin del Ordine es de assistar le vetulos, invalidos, refugiatos, infantes, personas sin asylo, personas terminalmente malade e leprosos de tote le continentos del mundo sin distinction de racia o religion. In plure paises—pro exemplo Francia, Germania e Irlanda—le associationes local del Ordine son fornitores importante de servicios e maestramento de prime succurso e urgentia. Malteser International es le corpo international del Ordine pro succurso urgente, con mission de assister le victimas de disastros natural, epidemias e conflictos armate. Malteser International es active in circa 30 paises.

Entitate soveran
In le complimento de su activitates humanitari, le Ordine de Malta beneficia de su qualitate de entitate soveran, gratias de qual su personal pote presentar se como un partito tertie neutral durante conflictos. Le Ordine es un observator permanente del ONU, del Union Latin etc., e mantene relationes diplomatic formal con 108 statos e altere relationes official con 5 statos, plure subjectos non static de lege international como le Communitate Europee e le Cruce Rubie, e varie organisationes international. Plure proprietates del Ordine beneficia de un stato extraterritorial, como le Palazzo Malta, le quartiero general del Ordine a Roma.

Galeria

Referentias 

Organisationes
Sanitate
Catholicismo
Ordines religiose